Jeremy Mansfield oorledeJeremy Mansfield (Foto: Samantha Cowen/Facebook) Die bekende radio- en televisiepersoonlikheid Jeremy Mansfield is in die ouderdom van 59 oorlede. “Vanoggend het ’n lig in die wêreld uitgegaan. Jeremy Mansfield is net voor dagbreek oorlede. Hy het vreedsaam tuis gesterf omring deur familie en vriende en grenslose liefde,” het sy vriendin en kollega Samantha Cowen gesê. Mansfield, veral bekend as die veelbekroonde voormalige omroeper op 94.7 Highveld Stereo en die aanbieder van A word or 2, het in Augustus bekend gemaak dat sy kanker in fase 4 en terminaal is nadat hy met primêre lewerkanker gediagnoseer is. Hy is in 2009 met leukemie gediagnoseer, maar het dit oorwin. “Jeremy het groot gelewe, hy het nie geweet hoe om iets op klein skaal te doen nie. Hy het hard liefgehad, hard gelag en dit reggekry om onheil en chaos met hart en siel te kombineer. Die stad was helderder en ligter met hom op die luggolwe, hy het elke dag lewens verander. “Onder ’n stoute uiterlike het Jeremy ’n groot sagte hart gehad. Baie mense het dit oor die radio gesien en gehoor, maar hy het sy kwesbaarheid vir ’n paar uitgesoektes gehou. “Ons gaan hom verskriklik mis. Die gesin is verpletter en vra vir privaatheid gedurende hierdie tyd.” Mansfield en Cowen was bekend vir hul ontbytprogram The Rude Awakening op 94.7 Highveld Stereo. Mansfield het ook ’n kookboek en grapboeke die lig laat sien en het ŉ paar keer sy lyf akteur gehou.